En uforstyrret solnedgang | Læserbrev | dagbladetringskjern.dk
En uforstyrret solnedgang
JENS KIRK, VELLING KIRKEBY 14 C, 6950 RINGKØBING
Læserbrev: Det er en søndag aften den 16 juli 2017, klokken er 22.00. Solen er lige gået rødglødende ned i havet med en uendelig uspoleret horisont som baggrund. Et nyt hold feriegæster er i god tid før klokken 22.00 vandret til havet for at overvære solnedgangen i havet, og det selv om de også har været ved havet dagen før.
På klittoppene og ved havet står eller sidder de og betragter dette betagende skue, ingen siger noget, man sidder bare stille og lader tankerne flyve.
Sådan var det også i forrige og igen i forforrige uge, aften efter aften, uanset om der er stille vejr eller kuling, og sådan vil det være de næste måneder efter måneder.
Kigger man fra Søndervig og ned mod Hvide Sande, ses Lyngvig Fyr med den fejende lyskegle ud over Vesterhavet, Klittangen og Ringkøbing Fjord. Lyset, som vi har fået igen efter et par år med meget duset lys.
Skal dette lys, som blev tændt i 1905, i nær fremtid ikke mere være det lys, som man fra østsiden af fjorden (Holmsland, Ringkøbing, Velling og Stauning) altid har beundret, fordi der måske lige bagved ude i havet vil stå nogle af verdens hidtil største havvindmøller, meget højere end fyret og med et rødt blinkende lys på toppen?
Og forresten, hvad med surferne, bliver der begrænsninger for dem i området mellem eventuelle kystnære møller og kysten? Vil de for eksempel blive forvist til fjorden eller til syd for Hvide Sande?
Og hvad med fiskeriet i havet mellem kyst og eventuelle møller - bliver der begrænsninger her? De fiskerbåde, vi ofte ser her tæt på land, vil de blive forvist til andre områder på grund af restriktioner?
Forhåbentlig har man svar på alt dette og har adviseret de rette organisationer.